Man sterf toe vurkhyser omslaanFoto: ER24 ŉ Man is Donderdagaand op ŉ plaas in die Grootbrak-gebied, buite George in die Wes-Kaap, dood nadat ŉ vurkhyser op hom geval het. Russel Meiring, woordvoerder van ER24, het gesê die voorval het omstreeks 18:00 gebeur. Met paramedici se aankoms op die toneel het die man langs die vurkhyser gelê met ŉ groep mense rondom hom. “Volgens ooggetuies was die man (31) op die vurkhyser toe dit onklaar geraak het. ŉ Meganiese fout het glo die vurkhyser laat omval en die man is daaronder vasgepen,” het Meiring gesê. Die plaaswerkers het gesien wat gebeur en dadelik nader gehardloop om die vurkhyser van die man af te lig. Meiring het gesê die man het veelvuldige beserings opgedoen en daar was niks wat paramedici vir hom kon doen nie. Hy is op die toneel dood verklaar. Die polisie ondersoek die voorval.